পুজোর অনুদান মামলায় এবার নয়া নির্দেশিকা হাইকোর্টের, কোন শর্তে মিলবে অনুদান?

কলকাতা: গতবছর রাজ্যের যে সব দুর্গাপুজো কমিটি (Durga Puja Committees) অনুদানের টাকা খরচের হিসাব এখনও দিতে পারেনি তাদের অনুদান দেওয়ার উপর নিষেধাজ্ঞা আরোপ করল কলকাতা হাইকোর্ট (Calcutta High Court )। আদালত বুধবার স্পষ্ট জানিয়ে দিয়েছে, যারা গত বছর পুজোর পর বেঁধে দেওয়া সময়ের মধ্যে টাকা খরচের হিসেব দিয়েছে, এই বছরে সেই সব ক্লাবই শুধু অনুদানের টাকা পাবে। আর এই বছর অনুদানের টাকা পাওয়ার পরের এক মাসের মধ্যে তার হিসেবও দিতে হবে আদালতে। এ দিন বিচারপতি সুজয় পাল ও স্মিতা দাস দের ডিভিশন বেঞ্চ এই নির্দেশ দেয়। যদিও রাজ্যের দাবি, গত বছরের অনুদান নেওয়া গোটা রাজ্যের ক্লাবগুলির মধ্যে মাত্র ৩টে ক্লাব হিসেব দেয়নি। তারা শিলিগুড়ি পুলিশ কমিশনারেট এলাকার।

এদিন মামলার শুনানিতে রাজ্যের অ্যাডভোকেট জেনারেল কিশোর দত্ত বলেন, গত বছর মোট ৪১ ৭৯৫ টি ক্লাবকে অনুদান দেওয়া হয়েছিল। কলকাতা পুলিশ এলাকায় ২৮৭৬ টি পুজো কমিটিকে অনুদান দেওয়া হয়েছিল। ৪১৭৯৫ টি পুজো কমিটি এই অনুদান গ্রহণ করেছে। ৪১৭৯২ টি পুজো কমিটি হিসাব দিয়েছে। তাদের মধ্যে মাত্র তিনটি ক্লাব ইউটিলাইজেশন সার্টিফিকেট দেয়নি। ওই ক্লাব গুলো শিলিগুড়ি কমিশনারেটের। পাল্টা মামলাকারীর আইনজীবীর দাবি, এই হিসেব দু’দিন আগে দেওয়া হয়েছে। আদালত এই মামলায় কড়া মনোভাব নেওয়ার পরে আনানো হয়েছে হিসেব। কোনও ভাবেই তা সময়ের মধ্যে আসেনি। যদি আদালতের নির্দেশ মানা হয়, তা হলে এবার অন্তত ১০ হাজার ক্লাবের অনুদান পাওয়ার কথা নয়।

আরও পড়ুন: “ওদের মগজে মরুভূমি, বাংলাকে সহ্য করতে পারছে না”

বিচারপতি সুজয় পাল বলেন, আমরা ডেটার মধ্যে ঢুকতে চাইছিনা। আমাদের বক্তব্য, যারা ইউটিলাইজেশন সার্টিফিকেট দেয়নি তাদের টাকা দেবেন না। বিকাশ রঞ্জন ভট্টাচার্য বলেন,তাঁর বক্তব্য, বেঁধে দেওয়া সময়ের মধ্যে ওই সার্টিফিকেট জমা দেওয়া হয়নি। কলকাতা পুলিশের কাছে জানতে চাওয়া হলে তারা কোনও তথ্য দেয়নি। আদালতের নির্দেশ ছিল নির্দিষ্ট সময়ের মধ্যে ইউটিলাইজেশন সার্টিফিকেট দিতে হবে। বিচারপতি সুজয় পালের ডিভিশন বেঞ্চের নির্দেশ দেয়, ১৩/৯/২০২২ সালে বিচারপতি প্রকাশ শ্রীবাস্তব এর আগে নির্দেশ দিয়েছিলেন নির্দিষ্ট সময়ে আগের বছরের টাকা খরচের ইউটিলাইজ সার্টিফিকেট জমা দিলে তবেই তাদের অনুদান মঞ্জুর করতে হবে। চলতি বছরে বিজয়া দশমীর একমাস পরে সমস্ত ক্লাবকে তাদের টাকা খরচের ইউটিলাইজেশন সার্টিফিকেট জমা দিতে হবে। দুর্গাপুজার ছুটির একমাস পর এই মামলার ফের শুনানি হবে।

দেখুন ভিডিও